Breek weg uit die kantoor - WelstandWelstand
Tuis / 2016-gesond / Breek weg uit die kantoor
Breek weg uit die kantoor
Ek was geskok toe ek uitvind dat 'n derde van die Britse werkende bevolking nie al hul jaarlikse verlof neem nie. Dit beteken dat in die Verenigde Koninkryk tot 54 miljoen dae verloftyd prysgegee en eerder in die kantoor deurgebring word. Volgens hierdie gedrag is die kantoor in werklikheid die land se gewildste vakansiebestemming!
Ek het nog nooit regtig aan werk en lewe as twee afsonderlike goed gedink nie. My werk is my lewe, en omgekeerd. Ek het nog nooit vasgestelde ure of in 'n tradisionele kantoor gewerk nie. Oor die jare het ek uit 'n boothuis, my huis en, meer onlangs, uit 'n hangmat gewerk.
Ek het ook 'n groot deel van my lewe daaraan gewy om die wêreld te deurreis en plekke te besoek wat my gemotiveer het om anders te dink en Virgin te neem na plekke waar ander besighede nooit sou droom om te gaan nie. Dis verstommend hoe jy jou visie kan verbreed en inspirasie kan vind in nuwe plekke.
Maar ten spyte van 'n baie plooibare benadering tot hoe ek werk, neem ek steeds elke Augustus af om saam met my gesin vakansie te hou. Hoekom? Omdat vakansie 'n sleutelrol speel om te verseker dat jy gesond en gelukkig bly.
Om 'n besige loopbaan te hê, beteken nie dat jy nie voluit kan lewe nie. Dit is belangrik om voorbereid te wees vir die daaglikse eise, maar dit is net so noodsaaklik om die lewe te geniet. Ons is mense, nie robotte nie ─ so, kom ons begin om so op te tree deur net eenvoudig te leef en die skoonheid van die wêreld te waardeer. Onthou, jy moet wees en doen, en as dit moeilik is, voeg dit as 'n kolpunt by jou volgende doen-lysie, of skeduleer dit in jou werkkalender soos jy met 'n vergadering sou maak.
En verder, besighede en sakeleiers moet altyd hul spanne aanmoedig om uit te span en verlof te neem. Meer as 50 jaar in besigheid het my 'n groot waarheid geleer: as jy mooi na jou werknemers kyk, sal hulle na jou besigheid kyk.